b'\n_START_ARTICLE_\nElina Luukanen\n_START_PARAGRAPH_\nMarja Elina Luukanen (s. 7. maaliskuuta 1941 Helsinki) on suomalainen taidegraafikko.\n_START_SECTION_\nHenkil\xc3\xb6historia\n_START_PARAGRAPH_\nLuukasen vanhemmat olivat Ignatius-sukuun kuulunut diplomi-insin\xc3\xb6\xc3\xb6ri Reino Ignatius (1913-2001) ja taidegraafikko Lea Ignatius, omaa sukuaan J\xc3\xa4nnes (1913-1990). Luukasen puoliso on Niilo Luukanen. Pariskunnalla on kaksi lasta, Jaakko (s. 1964) ja Arttu (s. 1972). Luukanen on asunut vuodesta 2001 Helsingiss\xc3\xa4. H\xc3\xa4n opiskeli aluksi arkkitehtuuria Teknillisen korkeakoulun arkkitehtuuriosastolla 1961\xe2\x80\x931964, mutta valmistui sitten humanististen tieteiden kandidaatiksi Helsingin yliopistosta 1970. \xc3\x84itins\xc3\xa4 avustajana toimiessaan Luukanen kiinnostui taidegrafiikasta ja opiskeli Helsingin yliopiston piirustuslaitoksella 1965\xe2\x80\x931968, mutta suoritti varsinaiset grafiikan opinnot Taideteollisessa korkeakoulussa 1970\xe2\x80\x931972 Pentti Kaskipuron yksityisoppilaana. Luukanen itse toimi opettajana Taideteollisessa korkeakoulussa 1979\xe2\x80\x931980.\n_START_SECTION_\nTaiteellinen tuotanto\n_START_PARAGRAPH_\nLuukanen aloitti uransa mustavalkografiikalla erottuakseen v\xc3\xa4rigrafiikkaa tekev\xc3\xa4st\xc3\xa4 \xc3\xa4idist\xc3\xa4\xc3\xa4n. Ensimm\xc3\xa4isen kerran h\xc3\xa4n asetti teoksiaan n\xc3\xa4ytteille Helsingiss\xc3\xa4 vuonna 1971, ensimm\xc3\xa4isen yksityisn\xc3\xa4yttelyns\xc3\xa4 h\xc3\xa4n piti 1973. Luukasen teoksia on useiden merkitt\xc3\xa4vien kotimaisten ja ulkomaisten museoiden kokoelmissa.'